Abed Bwanika

Abed Bwanika yazaalibwa nga 1 Ogwomunaana 1967, Munnayuganda, munnabyabufuzi era ppaasita. Ye Pulezidenti wa People's Development Party, ekibiina ekiri ku ludda oluvuganya gavumenti mu Uganda. Mu kiseera kino ye Mubaka wa Palamenti akiikirira ekitundi kya Kimanya-Kabonera ku kkaadi ya NUP, ekibiina ekikulemberwa Robert Kyagulanyi Ssentamu.

 Obuvo bwe n'okusoma kwe 
Bwanika yazaalibwa nga 1 Ogwomunaana 1967 mu biseera bino Disitulikiti y'e Lwengo. Yasomera ku Kimwanyu Primary School, okumpi n'amaka ga bazadde be. Oluvannyuma yeegatta ku Masaka Secondary School gye yamalira siniya eyookuna, ne ku Kigezi High School gye yakolera siniya eyoomukaaga. Yaweebwa ekifo ku Yunivasite y'e Makerere, gye yafunira Diguli esooka mu Busawo bw'Ebisolo. Oluvannyuma, yafuna diguli eyookubiri eya ssaayansi mu kisaawe kye kimu, era okuva e Makerere.

 Emirimu gye 
Oluvannyuma lwa diguli ye eyasooka, yasigala e Makerere ng'omuyambi w'abasomesa ng'akola okunoonyereza era nga bwakola diguli ye eyookubiri. Mu 2001, yava mu busomesa n'okwebuuzibwako ku bulunzi bw'ebisolo. Yatandikawo ekkanisa, Christian Witness Church.

Mu kulonda kw'obwapulezidenti okwa 1996, yawagira Yoweri Museveni wabula n'adda ku ludda lwa Kizza Besigye mu 2001. Yavuganya mu kalulu k'obwapulezidenti mu Gwokubiri 2006 ku bwannamunigina, n'amalira mu kifo kyakuna n'obutundutundu 0.95 ku kikumi bwe bululu 65,874.

Yaddamu okuvuganya mu kalulu k'obwapulezidenti ak'Ogwokubiri 2011 ku kkaadi ya People's Development Party, ekibiina kye yatandikawo era nga ye Pulezidenti waakyo. Omulundi ogwokubiri yafuna obululu obwakka wansi emirundi 14,000 bwe bululu 51,708, nga bye bitundu 0.65 ku kikumi ku bululu bwonna obwakubibwa.

Mu Gwomunaana 2020, yava mu kibiina ki People's Development Party okwegatta ku National Unity Platform. Mu kalulu ka bonna aka 2021 yalondebwa ng'omubaka wa Palamenti akiikirira konsitituwensi ya Kimanya-Kabonera mu kibuga ky'e Masaka.
 Obulamu bwe ng'omuntu 
Bwanika yawasa Gladys Namusuwe, omukugu mu by'ennyanja era omusomesa ku Dipatimenti ya Zoology ku Makerere University. Babadde bafumbo okuva mu 1995 era balina abaana abalenzi bana, Wise, Decent, Chosen, ne Delight.

 Ebijuliziddwa